**NO als projectes d'ampliació del Port de Barcelona**

**Les plataformes Zeroport i SOS Baix Llobregat i l'Hospitalet (que apleguen centenars d'organitzacions) exigim a les administracions que controlen el Port de Barcelona (Estat, Generalitat i Ajuntaments de Barcelona i el Prat) que aturin els projectes de creixement i expansió del Port que estan en marxa.**

Actualment, el Port de Barcelona és el cinquè port amb més emissions de gasos amb efecte d'hivernacle d'Europa, amb 2,8 milions de tones/any de CO2 emeses (Transport&Environment), i aporta entre un 9% i un 15% de la contaminació per partícules (PM10 i PM2,5) de tota la ciutat de Barcelona (Informe Barcelona Regional).

En relació amb l'activitat dels creuers, qualifiquem de mera retòrica les últimes declaracions de l'Ajuntament de Barcelona per a limitar-la, quan, recordem, va signar amb el Port el 2018 l'esmentada ampliació de les dues noves terminals de megacreuers

A més, abans de desenvolupar nous projectes, el Port de Barcelona té l'obligació de corregir i pal·liar els gravíssims impactes que els dics que ha construït mar endins estan provocant en el litoral del delta del Llobregat, la regressió del qual està arribant a situacions límit i probablement no té marxa enrere.

**Per tot plegat, des de SOS Baix Llobregat i l'Hospitalet i Zeroport, exigim:**

**- Aturar tots els projectes d'ampliació del Port de Barcelona i impulsar un pla de decreixement del trànsit marítim.**

**- Descontaminar i renaturalitzar l'antiga llera del riu Llobregat, amb tots els seus valors ambientals originals.**

**- Un ampli procés participatiu social per decidir el model urbanístic i territorial, que prioritzi la qualitat de vida, la sobirania alimentària i la conservació de la natura.**

**- Un pla de decreixement, transformació i relocalització del sistema econòmic que aposti per la redistribució de la riquesa i la justícia social.**

20 de juny 2022